Իր խոսքում պատարագիչ Սրբազանն անդրադարձ կատարեց նաև Հայրապետական Աթոռի Սսից Էջմիածին փոխադրման պատմական իրողությանը` մասնավորապես նշելով. «Հայրապետական Մայր Աթոռը, երկար տարիներ դեգերելով, 1441 թվականին վերջնականապես հաստատվեց այս Միածնաէջ վայրում: Մեր հայրապետները պատմության դաժան թելադրանքով ստիպված են եղել Հայրապետական Աթոռը տեղափոխել զանազան վայրեր: Ի վերջո, այն վերահաստատվել է Մայր Աթոռ Սուրբ Էջմիածնում: Ահա այս վայրն է մեր հայոց հավատքի Ձիթենյաց լեռը, որտեղ երկինքն ու երկիրը հանդիպում են, և այս եկեղեցու քարերը, ինչպես բանաստեղծն է վկայում, դեպի երկինք բարձրացող գաղտնի ճամփաներ ունեն»: